|  |  |
| --- | --- |
|  | 4. marts 2014Pressemeddelelse |
|   | Forskning og FormidlingFormidling41 20 60 16Henrik.Schilling@natmus.dk |

**Cosplay-aften på Nationalmuseet**

Oplev fænomenet cosplay på Nationalmuseet fredag 20. marts fra kl. 16 – 24 til tonerne af Kenneth Bager og hans COMA crew.

Forestil dig, at en figur fra en vild japansk manga-tegneserie springer ud af billedet og står lyslevende foran dig. Det sker faktisk ganske ofte i Japan, og det har nu bredt sig til resten af verden. Vi taler om fænomenet cosplay. Det er et japansk ungdomsfænomen, hvor især teenagere selv skaber kostumer og klæder sig som deres favoritfigurer i japanske manga- tegneserier, animé-tegnefilm og computerspil. Cosplay er en forkortelse af costume og play.

I cosplay smelter virkelighed og fantasi sammen, når cosplayerne leger med køn og identitet. Det er rollespil tilsat karneval og et skud performance.

Den 20. marts byder Natnight på Nationalmuseet fra kl. 16 – 24 på en aften i cosplayernes og japansk populærkulturs tegn.

Oplev de danske cosplayere Julie, Camilla og Nikoline. De vil sammen med andre danske cosplayere give prøver på, hvad cosplay er. Det er små korte acts på få minutter, som spiller en scene fra en tegneserie, et spil eller en film. Hør den danske cosplayer Mie Rosgaard fortælle om forskellen på cosplay i Danmark og i Japan. Og vær med, når mangafans laver skitsetegninger.

I dagens anledning har Nationalmuseet hentet cosplayere fra Japan til Danmark. Mød den japanske creation cosplayer, Toshi, hvis speciale er kostumer og våben, som han genskaber. Mød også Hotaru. Hun skaber filmiske udtryk, der udforsker de mørkere sider af cosplay, hvilket for europæere kan virke meget fremmedartet.

Natnight byder også på omvisninger i Nationalmuseets nye udstilling om cosplay. Du kan fordybe dig i dette fantastiske univers sammen med seniorforsker Martin Petersen. Han giver en omvisning i udstillingen Cosplayer! – Manga og Menneske sammen med de cosplayere, som udstillingen portrætterer. Prøv også purikura-fotomaskinen, som giver et foto af dig selv et cosplay-udtryk, uden at du behøver at klæde om.

Også biografen holder åben. Vi viser COMIC-CON EPISODE IV, som er instrueret af Morgan ”Supersize Me” Spurlock. Det er dokumentarfilmen om Comic-Con, San Diegos årlige kongres for alt hvad der rør sig inden for tegneserier. Det er Tegneseriernes Mekka, sci-fi- og horror-seriernes Cannes, rollespillernes Super Bowl og cosplayernes Paradis.

For de spilhungrende er der Nintendo computerspil med klassikkere som Super Mario Bros, Tetris og Zelda. Og det hele bindes sammen af DJ Kenneth Bager og hans COMA crew, som spiller i Nationalmuseets forhal, hvor der er club-stemning og bar frem til kl. 24.

Der er gratis adgang til Natnight og til samtlige arrangementer. Gratis billetter til omvisninger og film hentes i informationsskranken. Bemærk, at der er begrænset antal pladser til omvisninger, foredrag og film.

**Program:**

Kl. 17.00- Kenneth Bager og hans COMA crew varmer op.

Kl. 17.30, 18.30, 19.30 og 20.30: Seniorforsker, Martin Petersen giver en omvisning i udstillingen Cosplayer! – Manga og Menneske sammen med udstillingens cosplayere; Toshi, Hotaru, Julie, Camilla og Nikoline.

Kl. 17.30, kl. 18.30, kl. 19.30 og kl. 20.30 og 21.30: Cosplay i festsalen.

Kl. 18.30-19.30: Foredrag i biografen med den danske cosplayer Mie Roesgaard, som fortæller om, hvordan det er at være cosplayer i Danmark.

Kl. 20.00 – 21.45 Film i biografen COMIC-CON EPISODE IV Gratis adgang, billetter afhentes i informationen.

Kl. 21.00 – 24.00 Bar og DJ i Forhallen.

**Billedtekst 01:** Japanske Hotaru afsøger grænser i sit cosplay, som tager udgangspunkt i den japanske manga-serie, Hetalia, af tegneren Hidekaz Himaruya. Serien fortolker begivenheder under Anden Verdenskrig. Foto: Dai

**Billedtekst 02:** Japanske Toshi har specialiseret sig i kostumer og våben. Her fra serien Fate/Prototype. Foto: Porco Rosso

**Billedtekst 03:** De danske cosplayere Julie og Camilla i en scene fra animé-serien Princess Tutu af Ikuko Itoh. Foto: Michael la-Cour

**Billedtekst 4:** Manga er en af grundsubstanserne i cosplay. Her en skitse tegnet af japanske Hotaru.

**For yderligere oplysninger kontakt:**

Rikke Tjørnehøj, aktivitetskoordinator, Nationalmuseet.
Tlf.: 41 20 60 59 E-mail: rikke.tjoernehoej@natmus.dk

Henrik Schilling, presseansvarlig, Nationalmuseet,.

Tlf.: 4120 60 16. E-mail: henrik.schilling@natmus.dk